سەردار پاشایی

سەردار پاشایی (؛ لەدایکبووی ١٢ی ئایاری ١٩٧٩) زۆرانباز و ڕاھێنەری ھەڵبژاردەی لاوانی ئێران بوو لە ساڵی ١٩٩٨دا کە لە کازاخستان پاڵەوانییەتیی زۆرانبازی لاوانی ئاسیای بەدەست ھێنا و ھەمان ساڵ پاڵەوانییەتیی زۆرانبازیی لاوانی جیھانی لە قاھیرە بەدەست ھێنا و مەدالیای زێڕی بردەوە. لە ئێستادا لە ئەمریکا دەژی و یەکێکە لە سەرکردە سەرەکییەکانی ھەڵمەتی یەکگرتوویی بۆ نەڤید ئەفکاری.

 ژیان 
سەردار پاشایی لە شاری سەقزی ڕۆژھەڵاتی کوردستان لەدایکبووە و خوێندنی سەرەتاییشی لە ھەمان شار تەواو کردووە. دواتر لە زانکۆی تاران درێژەی بەخوێندن دا و توانی ماستەری «پەروەردەیی جەستەیی و زانستی وەرزشی» بەدەست بھێنێت.
بەھۆی ئەوەی کە زۆرانبازیی پێگەیەکی تایبەتیی ھەبوو لە شاری سەقز و چەندین پاڵەوانی ئەم شارە لە گۆڕەپانی نێودەوڵەتی وەک عەبدوڵڵا چەمەن گوڵی سەری ھەڵدابوو و ئەویش چووە ناو ئەم وەرزشەوە و لە ڕاھێنەرە بە ئەزموونەکانەوە فێری تەکنیکە پێشکەوتووەکانی ئەم وەرزشە بوو. پاشان توانی پلەی یەکەم بەدەست بھێنێت لەکێبڕکێیەکانی ھەرێمایەتی و نیشتمانیدا.

 نازناوەکانی پاڵەوانییەتی 
پوختەی ئەو ناونیشانانەی کە بردویەتی بریتین لە:
 پاڵەوانی لاوانی ئاسیا لە ساڵی ١٩٩٨ کازاخستان
 پاڵەوانی لاوانی جیھان لە ساڵی ١٩٩٨ قاھیرە
 پلەی دووەم لە کێبڕکێی نێودەوڵەتی لە ڕۆمانیا
 ئەندامی ھەڵبژاردەی ئێران لە یارییە ئاسیایییەکانی بانکۆک
 ئەندامی ھەڵبژاردەی زۆرانبازیی لاوانی ئێران لە پاڵەوانێتییەکانی جیھانیی بوخارێست
 ڕاھێنەری ھەڵبژاردەی زۆرانبازیی لاوانی ئێران ساڵی ٢٠٠٧ کە پاڵەوانێتیی ئاسیا لە فلیپین و سێیەمین نازناوی جیھانیش لە چینیان بردەوە
 ڕاھێنەری ھەڵبژاردەی زۆرانبازیی لاوانی ئێران ساڵی ٢٠٠٨ کە پاڵەوانێتیی ئاسیا لە قەتەر و نازناوی دووەمی جیھانی لە تورکیایان بردەوە
 ڕاھێنەری ھەڵبژاردەی زۆرانبازیی لاوانی ئێران لە ساڵی ٢٠٠٩ کە پاڵەوانێتیی ئاسیا لە فلیپین و نازناوی جیھانی سێیەم لە تورکیایان بردەوە

 کۆچکردن بۆ ھەندەران 
پاشایی لە ساڵی ٢٠١١ بەھۆی جیاکارییەکانی دژ بە کورد و نەتەوەکانی تر لە وەرزشی ئێران، کۆچی کرد بۆ ئەمریکا.
پاشایی لە ئێستادا یەکێکە لە سەرکردەکان بۆ ھەڵمەتی یەکگرتوویی بۆ نەوید. نەڤید ئەفکاری ئەندامی تیمی نیشتیمانیی زۆرانبازیی ئێران بوو کە لە ساڵی ٢٠٢١ لەلایەن دەسەڵاتی ئێرانەوە دەستگیرکرا و لەسێدارە درا.
بەم ھۆیەوە پاشایی چاوپێکەوتنی لەگەڵ ھەموو میدیا ناسراوەکانی جیھان کرد وەک سی ئێن ئێن (CNN)، بی بی سی (BBC)، دێوچەوێڵی ئەڵمانیا (DW) و ھتد و ھەوڵیدا سەرنجی کۆمەڵگەی نێودەوڵەتی ڕابکێشێت بۆ دۆخی وەرزشوانانی ئێران لەژێر دەسەڵاتی حکوومەتی کۆماری ئیسلامی.

 سەرچاوەکان 

پۆل:وەرزشکارانی کورد
پۆل:کوردەکانی ڕۆژھەڵاتی کوردستان
پۆل:لەدایکبووانی ١٩٧٩
پۆل:خەڵکی سەقز
پۆل:زۆرانبازانی کورد
پۆل:زیندووان